2021. gada Noteikumi Nr.

Rīgā (prot. Nr.   .§)

**Noteikumi par prasībām biometāna, gāzveida stāvoklī esošā ūdeņraža, dekarbonizēto sintētisko gāzu un gāzveida stāvoklī pārvērstas sašķidrinātās dabasgāzes ievadīšanai un transportēšanai dabasgāzes pārvades un sadales sistēmā**

*Izdoti saskaņā ar Enerģētikas likuma*

*110. panta sesto daļu*

1. Noteikumi nosaka tehniskās un drošības prasības biometāna, gāzveida stāvoklī esošā ūdeņraža, dekarbonizēto sintētisko gāzu un gāzveida stāvoklī pārvērstas sašķidrinātās dabasgāzes ievadīšanai un transportēšanai dabasgāzes pārvades un sadales sistēmā, kā arī sistēmā ievadāmās gāzes kvalitātes raksturlielumus, lai gāzes ievadīšana un transportēšana dabasgāzes pārvades un sadales sistēmā būtu ilgtspējīga un droša.

2. Noteikumos lietotie termini:

2.1. pamatgāze – dabasgāzes pārvades un sadales sistēmā (turpmāk – dabasgāzes sistēma) transportējamā dabīgās atradnēs iegūta dabasgāze;

2.2. aizvietotājgāze – biometāns, gāzveida stāvoklī esošs ūdeņradis, dekarbonizētās sintētiskās gāzes un gāzveida stāvoklī pārvērsta sašķidrinātā dabasgāze, kura tādā pašā spiedienā, temperatūrā un nemainītā gāzes iekārtas regulējumā uzrāda pamatgāzei identiskas degšanas īpašības. Aizvietotājgāzi var izmantot pamatgāzes vietā;

2.4. kondicionēšana – tehniskais process, kura gaitā tiek nodrošināta aizvietotājgāzes atbilstība tīklā ievadāmās aizvietotājgāzes kvalitātes prasībām;

2.5. sistēmas pakalpojuma līgums – līgums, ko slēdz sistēmas operators ar sistēmas lietotāju par dabasgāzes sistēmas pakalpojuma un citu pakalpojumu sniegšanu;

2.6. kondicionēšanas punkts – vieta, kur kondicionēšanas procesa rezultātā tiek iegūta aizvietotājgāze;

2.7. sagatavošanas punkts – vieta, kur tiek veikta aizvietotājgāzes odorizācija, kā arī tās spiediena un temperatūras uzturēšana sadales sistēmas operatora noteiktajā līmenī;

2.8. pieslēguma punkts – vieta, kurā aizvietotājgāze tiek ievadīta dabasgāzes pārvades sistēmā vai odorizēta aizvietotājgāze tiek ievadīta dabasgāzes sadales sistēmā;

2.9. gāzes ievadītājs – šo noteikumu izpratnē – pārvades vai sadales sistēmas lietotājs, kurš vēlas pārvades vai sadales sistēmā ievadīt aizvietotājgāzi.

2.10. kvalitātes raksturlielumi – fizisko un ķīmisko raksturlielumu kopums, kuriem jāatbilst sistēmā ievadāmajai aizvietotājgāzei.

3. Aizvietotājgāzes ievadīšana un nodošana pieslēguma punktā notiek saskaņā ar pieslēguma līguma nosacījumiem, kā arī aizvietotājgāzes transportēšana un saņemšana pārvades vai sadales sistēmā notiek saskaņā ar pārvades sistēmas pakalpojuma vai sadales sistēmas pakalpojuma līguma nosacījumiem.

4. Aizvieitotājgāzes ievadītājs nodrošina aizvietotājgāzes ievadīšanu dabasgāzes sistēmā atbilstoši šo noteikumu prasībām.

5. Ekonomikas ministrija sadarbībā ar attiecīgo standartizācijas tehnisko komiteju iesaka nacionālajai standartizācijas institūcijai to standartu sarakstu, kurus piemēro šo noteikumu prasību izpildei (turpmāk – piemērojamie standarti). Nacionālā standartizācijas institūcija piemērojamo standartu sarakstu publicē savā oficiālajā tīmekļvietnē.

6. Dabasgāzes pārvades sistēmas minimālais spiediens ir 25 bar. Lai nodrošinātu aizvietotājgāzes ievadīšanu dabasgāzes pārvades sistēmā, tās spiedienam jāpārsniedz pamatgāzes faktiskais spiediens ne vairāk kā par 5 bar.

7. Dabasgāzes sadales sistēmas operators atkarībā no sadales sistēmas darba spiediena konkrētajā pieslēguma punktā nosaka ievadāmās aizvietotājgāzes darba spiedienu, kuram jāpārsniedz pamatgāzes faktiskais spiediens ne vairāk par 10 % no pamatgāzes faktiskā spiediena šajā pieslēguma punktā.

8. Aizvietotājgāzes ievadītjs nodrošina tādu gāzapgādes sistēmas izbūvi, kas nepieļauj iespēju ievadīt dabasgāzes sistēmā gāzi, kuras kvalitātes raksturlielumi neatbilst šo noteikumu [pielikumā](https://likumi.lv/ta/id/285189#piel0) noteiktajām prasībām.

9. Aizvietotājgāzes ievadītāja pienākums ir nodrošināt dabasgāzes sistēmā ievadāmās aizvietotājgāzes attīrīšanu no amonjaka un amīniem, ievērojot amonjaka – NH3 un amīnu satura ierobežojumu ≤ 0,0001 mol %, kā arī viendabīga gāzu maisījuma veidošanos sajaukšanas punktā.

10. Aizvietotājgāzes ievadītājs nodrošina sagatavošanas un pieslēguma punktā dabasgāzes sistēmā ievadāmās aizvietotājgāzes atbilstību šo noteikumu [pielikumā](https://likumi.lv/ta/id/285189#piel0) noteiktajiem dabasgāzes sistēmā ievadāmās un transportējamās aizvietotājgāzes kvalitātes raksturlielumiem.

11. Aizvietotājgāzes ievadītājs pieslēguma punktā veic dabasgāzes sistēmā ievadāmās aizvietotājgāzes uzskaiti un kontrolē kvalitātes raksturlielumus atbilstoši šajos noteikumos noteiktajām prasībām, izmantojot atbilstoši sertificētu un verificētu mēraparatūru, kā arī nodrošina šo datu uzkrāšanu un tiešsaites pārraidi sistēmas operatoram izmantojot sistēmas operatora noteiktu saziņas protokolu.

12. Pārvades un sadales sistēmas operatoriem ir tiesības netraucēti piekļūt šo noteikumu 11. punktā minētajām uzskaites un kvalitātes kontroles iekārtām, kā arī odorizācijas iekārtām, ja odorizācijas iekārtas tiek izmantotas aizvietotājgāzes sagatavošanas procesā.

13. Pārvades un sadales sistēmas operatoriem ir tiesības nekavējoties pārtraukt aizvietotājgāzes ievadīšanu dabasgāzes sistēmās, ja ievadāmās aizvietotājgāzes kvalitātes raksturlielumi neatbilst šo noteikumu pielikumā noteiktajiem parametriem.

Ministru prezidents Arturs Krišjānis Kariņš

Ekonomikas ministrs  Jānis Vitenbergs

I. Karpoviča, 67013192

Inese.Karpovica@em.gov.lv